ועדת העבודה, הרווחה והבריאות, כנסת 20, פרוטוקול מספר 365, 2016-11-14 10:33

אלי אלאלוף: שלום.

אלי אלאלוף: היום ה-14 בנובמבר 2016, י"ג בחשוון התשע"ז, השעה 10:33 ואני פותח את ישיבת ועדת העבודה, הרווחה והבריאות.

אלי אלאלוף: אנחנו דנים בתיקון נוסף בקצבאות הביטוח הלאומי בהבטחת הכנסה, סעיפים 140, 141 ו-142 בפרק ט', ביטוח לאומי, מתוך חוק ההתייעלות.

אלי אלאלוף: אנחנו אמורים לבוא כאן עם הטבה למקבלי הבטחת הכנסה למרות שמהשיחות הפנימיות היינו רוצים לעשות טוב יותר.

אלי אלאלוף: אני מבקש את הראש הפתוח של כולם, כולל האוצר וכולל הביטוח הלאומי, להצעות או להערות שיהיו של חברי הכנסת ושל אחרים כדי לבדוק איך אנחנו משפרים.

אלי אלאלוף: ברשותכם, החוק יוצג על ידי עורך דין שלומי מור, נציג הביטוח הלאומי.

<שלומי מור: תודה אדוני.

<שלומי מור: אני אזכיר קודם כל, לפני שאנחנו מתחילים את הדיון הזה, את חוק ההסדרים הקודם.

<שלומי מור: למעשה יש לנו כאן תיקון שהוא עוקב לתיקון בחוק ההסדרים הקודם ואני מתכוון לכך שגם בחוק ההסדרים הקודם הוגדל שיעור קצבת הבטחת הכנסה לאותם קשישים, לאותם אנשים שעברו את גיל הפרישה או זכאים לקצבת זקנה, קצבת שאירים או תלויים.

<שלומי מור: כאן למעשה אנחנו עושים תיקון שהוא זהה, דומה, ושוב אנחנו משפרים ומגדילים את שיעור קצבתם של זכאי השלמת הכנסה שהנם קשישים ובגילים מבוגרים שזכאים לקצבאות זקנה, שאירים והבטחת הכנסה.

<שלומי מור: עלות התיקון או התוספת הפעם היא של 400 מיליון שקלים כאשר התוספת היא שונה לפי העדכון.

אלי אלאלוף: לא לכל מקבל הבטחת הכנסה.

<שלומי מור: לא, לא לכל.

<שלומי מור: שוב אנחנו מדברים על האוכלוסייה החלשה יותר, אוכלוסיית הקשישים, אנחנו באמת משתלבים כפי שנאמר קודם עם הדיון הקודם.

<שלומי מור: אנחנו מבקשים להעלות את שיעור הזכאות שלהם כך שגם מי שקיבל תוספת מהתיקון הקודם וקצבת הזקנה שלו עלתה, לאור התוספת בהבטחת הכנסה יכול להיות שהוא לא יצא בכלל ממעגל הזכאים להבטחת הכנסה.

<שלומי מור: התחלתי לומר ששיעור התוספת שאנחנו מדברים עליה נעה לפי ההרכב המשפחתי וגיל, אם אתה יחיד, יחיד פלוס בן זוג, יחיד פלוס בן זוג עם ילדים וכדומה אבל בגדול אנחנו מדברים על תוספות שנעות הייתי אומר בין 150 ל-300 שקלים, תלוי בהרכב המשפחתי שלך, וזה סכום שהוא יחסית מכובד וזה סכום שכאמור עלותו הכוללת בשתי פעימות כפי שמוצע כאן הוא 400 מיליון שקלים.

אלי אלאלוף: זה לא חד פעמי.

אלי אלאלוף: זה בבסיס התקציב.

<שלומי מור: נכון אדוני.

<שלומי מור: זה מכאן ואילך.

<שלומי מור: מעבר להגדלת שיעור הזכאות, אנחנו עושים דבר נוסף.

<שלומי מור: אנחנו מגדילים גם את שיעור הדיסריגרד מעבודה.

<שלומי מור: זאת אומרת, אנחנו מגדילים את הסכום שאותו קשיש יוכל לעבוד בלי שיופחת לו מקצבת הבטחת הכנסה.

<שלומי מור: בלי שיפגע בזכאותו לקצבה.

<שלומי מור: גם פה אנחנו מדברים על תוספת של בערך 140 שקלים.

אלי אלאלוף: זה ה-142 שקלים.

<שלומי מור: נכון.

<שלומי מור: תוספת של 140 שקלים שיוכל אותו קשיש, אותו אזרח ותיק, להרוויח מבלי שתיפגע זכאותו לגמלת הבטחת הכנסה או השלמת הכנסה.

<שלומי מור: אם מצרפים את שני התיקונים, יוצא שבאופן כללי יכול אדם שקצבתו תגדל בעוד מאתיים או 300 שקלים פלוס הוא הרוויח עוד 150 שקלים כך שבסך הכול אנחנו מגיעים לסכום נאה של אולי בין 300 ל-500 שקלים שאותו קשיש יוכל להרוויח יותר מבלי שתיפגע זכאותו להבטחת הכנסה.

<שלומי מור: זה עיקר התיקון.

<שלומי מור: תיקון נוסף טכני שאנחנו מבקשים להכניס, והוא טכני לחלוטין, הוא איזשהו שינוי.

<שלומי מור: היום החוק קובע שסכומי הזכאות נקבעים בטבלה בנספח לחוק ועליהם מוסיפים שבעה אחוזים וזה קבוע בסעיף אחר.

<שלומי מור: אנחנו חושבים שזה לא בהיר ולא ברור וחבל.

<שלומי מור: עדיף שאנשים ידעו בדיוק בטבלה אחת מה הם מקבלים ולא יצטרכו לחפש בסעיף 12ב עוד איזשהו אחוז.

<שלומי מור: לכן באופן טכני את השבעה אחוזים אנחנו מכניסים לתוך הטבלה ופשוט עושים את זה בהיר יותר.

<שלומי מור: זה טכני לחלוטין.

<שלומי מור: אין לזה שום עלות וזה תיקון נוסף שביקשנו להכניס.

אלי אלאלוף: חברים, מישהו רוצה להתייחס?

נחמן שי: אני חושב שזה מבורך בפני עצמו.

נחמן שי: כל סכום שיכול לצמצם במשהו את הפערים העצומים ולהקטין את העוני, זה מבורך.

נחמן שי: אני כל הזמן רוצה לוודא שאנחנו לא לוקחים יותר ממה שנותנים.

נחמן שי: אני הבנתי שזה משתלב עם התוספת הקודמת.

נחמן שי: הגידול בקצבת הזקנה חוסך במקום אחר כי הוא יקטין את מספר התשלומים להבטחת הכנסה.

נחמן שי: הביטוח הלאומי יוציא ובמירכאות המדינה תקבל.

נחמן שי: אלה כלים שלובים, אבל לא משנה.

נחמן שי: כל קופה מתנהלת בנפרד.

נחמן שי: האם זה נכון מה שאני אומר?

נחמן שי: כלומר, שבאיזשהו אופן מגדילים פה ומקטינים שם?

<שלומי מור: זה נכון במובן הזה שזכאות להבטחת הכנסה היא אחרי מבחן הכנסות.

<שלומי מור: כל קצבה או הטבה אחרת שאתה מקבל, מופחתת כמעט כולה מזכאותך להבטחת הכנסה.

<שלומי מור: לכן הגענו לסיטואציה שדיברנו עליה קודם שיכול שבגלל התוספת בקצבת זקנה תישלל זכאותך להבטחת הכנסה.

<שלומי מור: אבל את זה ניסינו למנוע שם אבל פה בשל ההגדלה בזכאות להבטחת הכנסה, אנחנו מצמצמים עוד יותר את הפגיעה.

<שלומי מור: לפי הנתונים של מינהל המחקר שיושב כאן אתנו, אנחנו מדברים על 190 אלף משפחות שייהנו מהתיקון הזה.

נחמן שי: באופן עקרוני אם היינו באמת רוצים לסייע, היו צריכים להעלות גם את התקרה של הבטחת הכנסה ואז זה היה מרחיק מאתנו את הקבוצה הזאת יותר.

נחמן שי: אם היית קובע שהגג להתחיל לקבל הבטחת הכנסה הוא לא איקס אלא הוא יוצמד למאתיים, אז הייתה תרומה אמיתית.

עבדאללה אבו מערוף: הגג של הבטחת הכנסה הורד?

אלי אלאלוף: לא.

נחמן שי: הבטחת ההכנסה נשארה באותו גובה שהיא הייתה אבל כתוצאה מהתוספת לקצבאות הזקנה, התקרבו לשם ואולי קצת עברו את הבטחת ההכנסה.

נחמן שי: הם יצאו ממעגל הבטחת הכנסה.

נחמן שי: אם היו מעלים את הסכום להבטחת הכנסה - - -

עודד פורר: תקנו אותי אם אני טועה.

עודד פורר: אם אני מעלה את הבטחת ההכנסה, זה אומר שיותר אנשים שלא היו קודם בסל של הבטחת הכנסה נכנסים היום פנימה לתוך הסל.

<שלומי מור: חד משמעית.

עבדאללה אבו מערוף: זה לא כך, עודד.

עודד פורר: גם משרד האוצר וגם ביטוח לאומי אומרים שכן.

עבדאללה אבו מערוף: לא, זה לא כך.

אלי אלאלוף: הסכום של הבטחת הכנסה יגדל.

אלי אלאלוף: אם קצבת הזקנה תגדל, היא לא צריכה להוציא אנשים שנמצאים בהבטחת הכנסה.

נחמן שי: עכשיו הבנתי.

נחמן שי: הוא יגדל ויקטן.

נחמן שי: אלה שמקבלים קצבת הכנסה, יקבלו קצת יותר.

נחמן שי: אבל זה לא יעזור לאלה שכתוצאה מהתוספת לקצבת זקנה יצאו מהגובה.

אלי אלאלוף: לא, זה יעזור.

עודד פורר: גם כך הם לא נמצאים.

עודד פורר: אם אתה נמצא בתוך המערכת של הבטחת הכנסה, אתה נמצא שם.

עודד פורר: אם אתה לא נמצא שם, אתה לא בתוך העזרה.

עודד פורר: ברגע שאני מעלה את הבטחת ההכנסה, אוטומטית גם העליתי את הסכום שאתו אתה נכנס לסל.

עודד פורר: יכול להיות שאתה נכנס עם תוספת של מאה שקלים ולא 300 שקלים, אבל אתה נכנס.

עודד פורר: יש אנשים שלפני התיקון הזה לא היו זכאים להבטחת הכנסה ואחרי התיקון הזה יהיו זכאים להבטחת הכנסה.

עודד פורר: אם אני טועה, הביטוח הלאומי, אתם יכולים להגיד כמה אנשים כאלה.

אלי אלאלוף: תרשמו את ההערות ואחר כך תענו.

<יוגב גרדוס: אני רוצה לחדד גם מה ששלומי אמר.

<יוגב גרדוס: בסופו של דבר אנחנו עושים כאן שני צעדים.

<יוגב גרדוס: האחד, מאריכים את מה שנקרא הדיסרגרד כאשר כל הארכה של שקל בדיסריגרד מאריכה גם את כמות האנשים שמקבלים הבטחת הכנסה בגלל שהיא מאריכה את מה שאתם קוראים לו נקודת האיפוס, נקודת היציאה מהקצבה.

<יוגב גרדוס: כאשר מעלים את הקצבה, זה אפילו לא היה מדויק כאן במאה אחוזים, זה לא שקל לשקל אלא זה יותר בגלל שיש שיפוע ולכן כשאתה מעלה את הקצבה במאתיים שקלים, אתה מעלה את נקודת האיפוס ב-320 שקלים.

<יוגב גרדוס: לכן ביחד שני הצעדים האלה מכניסים המון אנשים.

<יוגב גרדוס: אנחנו לא יודעים כמה אבל ככל שאנחנו מגדילים את נקודת האיפוס יותר, אנחנו מגיעים למקום שבו יש יותר אנשים.

<יוגב גרדוס: לא נתתם לנו הערכה כמה אנשים, אבל אני רק רוצה להגיד משהו.

<יוגב גרדוס: בסופו של דבר ככל שמכניסים יותר אנשים למבנה של הבטחת הכנסה, יש יותר אנשים שמקבלים את ההטבות הנלוות.

<יוגב גרדוס: ההטבות הנלוות, וזה נאמר כאן קודם, אין להן קיזוז.

<יוגב גרדוס: זה או שאתה מקבל או שאתה לא מקבל.

<יוגב גרדוס: אז יוצא מצב שבן אדם שמרוויח כמעט 7,000 שקלים בסך הכול מהקצבאות, מההכנסה ומהפנסיה, מקבל הטבות נלוות בשווי מלא.

<יוגב גרדוס: אנחנו צריכים לחשוב האם העלות הזאת – אני חושב שזה נרמז כאן – היא הדרך הכי טובה לתת את ההטבות הנלוות.

<יוגב גרדוס: זה לא על שולחננו עכשיו אבל יש כאן איזושהי מגבלת תקציב כוללת וכשאתה נותן למישהו שמרוויח 7,000 שקלים את כל ההטבות הנלוות במלואן, זה בסופו של דבר, לא היום בבוקר, בא על חשבון אנשים אחרים שאולי זקוקים לזה יותר.

<לבנה עזרא: אני רוצה להוסיף לנקודה הזאת.

אלי אלאלוף: אני רוצה שתסבירו מהתחלה בצורה מסודרת את כל התהליך, ואם אנשי נפגעים – תגידו לנו.

אלי אלאלוף: אתה רוצה הערה?

אלי אלאלוף: בבקשה.

עבדאללה אבו מערוף: בוקר טוב.

עבדאללה אבו מערוף: כל שקל שנוסף לזקנה, לאזרחים, לוותיקים שעבדו – זה טוב וכך צריך להיות.

עבדאללה אבו מערוף: אנחנו יודעים שלביטוח הלאומי יש הרבה מיליארדים ויש מספיק כסף כדי שאנשים אחרי גיל 67 יחיו בכבוד.

עבדאללה אבו מערוף: לפחות בכבוד קל.

עבדאללה אבו מערוף: יש מספיק כסף.

עבדאללה אבו מערוף: מה שמוצע כאן – לא הייתי בדיון הקודם עקב מצבי הרפואי – מצד אחד אתם מעלים את הקצבה לאיזשהו רף ועכשיו בהבטחת הכנסה.

עבדאללה אבו מערוף: מדובר על אנשים שהם אחרי גיל 67 ושבעים.

עבדאללה אבו מערוף: מדובר על הבטחת הכנסה .

עבדאללה אבו מערוף: בואו נהיה קצת הגיוניים ובלי דמגוגיה.

עבדאללה אבו מערוף: כל שקל שיעלה מהעלאת הקצבה, יוריד את אותו שקל של הבטחת הכנסה.

עבדאללה אבו מערוף: את הזכאים לוקחים משם ומעבירים אותם לכאן וזה בכלל לא משנה.

עבדאללה אבו מערוף: תנו לנו מספרים כדי שנוכל להתייחס.

עבדאללה אבו מערוף: כמה זקן בן שבעים מקבל קצבה ואם הוא צריך הבטחת הכנסה, כמה הוא יקבל?

עבדאללה אבו מערוף: תנו לנו מספרים.

עבדאללה אבו מערוף: כל הטבלאות האלו הן לא בשבילנו.

עבדאללה אבו מערוף: קיבלנו את זה עכשיו וזה בא בחוק ההסדרים בחיפזון.

עבדאללה אבו מערוף: לכן, תנו לנו דוגמה אחת, כמה שקלים אבסולוטית, בלי מספרים, בלי כלום.

עבדאללה אבו מערוף: אתה אמרת 150 עד מאתיים שקלים.

עבדאללה אבו מערוף: אני לא חושב שמדובר ב-400 מיליון שקלים.

<יוגב גרדוס: זה פורסם באתר הביטוח הלאומי.

עבדאללה אבו מערוף: עם כל הכבוד, קודם כל מספרים אבסולוטיים, משפחה, משפחה פלוס אחד.

עבדאללה אבו מערוף: דרך אגב, אנחנו יודעים שבגיל קצבה לא מקבלים עבור הילד השני.

עבדאללה אבו מערוף: אני הצעתי חוק כזה והממשלה סירבה לו.

עבדאללה אבו מערוף: אנשים שיש להם שני ילדים, מקבלים עבור ילד אחד.

עבדאללה אבו מערוף: עם כל הכבוד, כל הטבלאות האלו, אתה רואה שני ילדים לאנשים קשישים אחרי גיל 67.

עבדאללה אבו מערוף: נדירים.

עבדאללה אבו מערוף: בואו נהיה קצת הגיוניים ותנו לנו מספרים אבסולוטיים ונדבר על הדברים באופן נכון.

עבדאללה אבו מערוף: אני אצביע בעד כל שקל, אבל תאפשרו לנו להצביע בעד בלב שלם.

אלי אלאלוף: אני שוב מבקש שתחזרו להסברים מהתחלה ואחר כך תתייחסו גם לכל ההערות שעלו כאן.

<מרים שמלצר: אני אנסה להסביר מהתחלה.

<מרים שמלצר: אנחנו מתקנים כאן שני חוקים שונים.

<מרים שמלצר: אנחנו מתקנים כאן לשתי אוכלוסיות שהן לא בהכרח חופפות זו לזו ובעיקר המטרות שלהם שונות.

<מרים שמלצר: כשתיקנו את חוק הביטוח הלאומי, תיקנו קצבה ביטוחית, אנשים שילמו דמי ביטוח, כסף שהם חוסכים, הם מבוטחים בו והם יקבלו את קצבת הזקנה כשהם יגיעו לגיל זקנה.

<מרים שמלצר: בעצם פלח חברתי מאוד חשוב וכאשר אדם שילם דמי ביטוח, הוא מבטיח לעצמו בעת זקנה איזשהו סכום שהוא לא תלוי במדינה לצורך שלו לחיות או משהו מהסוג הזה.

<מרים שמלצר: יש עוד חוק שנקרא חוק הבטחת הכנסה ובחוק הזה אנחנו מתייחסים לאוכלוסייה שהיא חסרת הכנסה.

<מרים שמלצר: לאוכלוסייה הזאת אנחנו נותנים את הקצבה שלהם כאשר קודם תיקנו את חוק הביטוח הלאומי שזאת הקצבה הביטוחית.

<מרים שמלצר: מי נכנס בחוק הבטחת הכנסה.

<מרים שמלצר: אנשים שהם חסרי הכנסות או שאין להם הכנסות לא מפנסיה תעסוקתית, אין להם חסכונות והקצבה שלהם מהווה מרכיב מאוד חשוב בהכנסות שלהם.

<מרים שמלצר: הם מקבלים גמלה להבטחת הכנסה ועכשיו אותה אנחנו מעלים.

<מרים שמלצר: כדי לקבל גמלה להבטחת הכנסה, צריך לעבור מבחן הכנסות.

<מרים שמלצר: אמרתי, אנשים יש להם פנסיה תעסוקתית, יש להם חסכונות, יש להם קצבת זקנה.

<מרים שמלצר: כל אלה הם מרכיבים בקצבה להבטחת הכנסה שאנחנו עכשיו מעלים.

<מרים שמלצר: לכן נכנסו כאן שני הגורמים, אחד כנגד השני.

<מרים שמלצר: אנחנו מעלים את הקצבה הביטוחית לכל האנשים, לכל הזקנים, אנחנו מגדילים גם את ההכנסה הביטוחית של מי שמקבל הבטחת הכנסה, וממילא תוספת השלמת הכנסה שלו תהיה יותר נמוכה.

<מרים שמלצר: כל עוד קצבת הזקנה שלו זאת ההכנסה היחידה שלו והיא לא בגובה השלמת הכנסה שתכף נדבר עליה, הוא יהיה זכאי להשלמת הכנסה אבל בסכום יותר נמוך.

<מרים שמלצר: זאת אומרת, אתה אומר שהאוצר יחסוך כסף והביטוח הלאומי יוציא יותר כסף מהקצבה הביטוחית שלו.

<מרים שמלצר: יש עניין להגדיל את הקצבה הביטוחית ויש עניין להגדיל את הקצבה למי שהוא חסר הכנסות.

<מרים שמלצר: בעיני זה לא נמצא באותם מישורים.

<מרים שמלצר: זאת אומרת, ברגע שהגדלנו את הקצבה הביטוחית, אני לא בטוחה שמוכרחים ישר להגדיל גם את הקצבה להשלמת הכנסה כי הקצבה להשלמת הכנסה, הכנסת החליטה שערכה היום הוא 2,981 שקלים והיא רוצה להגדיל אותה ל-3,112 בפעימה הראשונה.

<מרים שמלצר: אם אדם יש לו מהקצבה הביטוחית שלו ועוד הכנסות, מגיע ל-3,112 שקלים, אין שום סיבה להגדיל את ה-112 בגלל שהגדלתי לו את ההכנסות מקצבת זקנה או מפנסיה או מכל מקור אחר.

<מרים שמלצר: זה אני עונה לחבר הכנסת נחמן שי, שאפשר לעשות את זה אבל לא בהכרח מוכרחים.

<מרים שמלצר: הכנסת יכולה להחליט שהיא מעלה את הביטוחית ויכולה להגיד שהיא מעלה באותה מידה את אלה שמקבלי השלמת הכנסה.

<מרים שמלצר: את זה היא לא החליטה.

<מרים שמלצר: זאת לא הצעת החוק שדיברה על תוספת ותק.

<מרים שמלצר: מאידך יש הצעת חוק שאומרת שאני רוצה לאלה שהם חסרי הכנסה לפי חוק הבטחת הכנסה, אני רוצה להגדיל להם את הקצבה.

<מרים שמלצר: אם היום הם קיבלו 2,981 שקלים, מישהו שהוא יחיד והוא בן 69, בשנת 20פ17 הוא יקבל 3,112 שקלים ובשנת 2018 הוא יקבל 3.211 שקלים.

<מרים שמלצר: אנחנו מגדילים לו את הקצבה בסך הכול ב-131 שקלים.

<מרים שמלצר: לזוג העלינו מ-4,706 שקלים כך שבסוף התהליך הם יקבלו 5,026 שקלים, אבל אם הוא בן שמונים והוא קיבל היום כזוג 4,980 שקלים, בסוף התהליך הוא יקבל 5,124 שקלים.

<מרים שמלצר: התוספת לאנשים עד גיל 69 בזוג, יקבלו 320 שקלים.

<שלומי מור: בנוסף מעבודה.

<מרים שמלצר: בנוסף אמרנו שהם עוברים מבחן הכנסות ובודקים את ההכנסות, הכנסות מפנסיה והכנסות מעבודה.

<מרים שמלצר: הרחבנו את מבחן ההכנסות מעבודה כך שאם היום יש סכום של 1,893 שקלים ליחיד שלא נחשב כהכנסה, זאת אומרת, אדם יכול להרוויח את זה, אנחנו לא רואים את זה כהכנסה.

<מרים שמלצר: כל שקל מעל הסכום של 1,893 שקלים נחשב כהכנסה אבל רק שישים אגורות ממנו.

<מרים שמלצר: קשיש שרוצה להמשיך לעבוד, הגדלנו את הסכום של 1,893 ל-2,035 שקלים ליחיד ותכף אני אומר לגבי הזוגות.

<מרים שמלצר: זאת אומרת, בעיקרון הרחבנו לו ביותר מ-140 שקלים, בערך ב-140 לחלק ל-0.6 את ההכנסות מעבודה שמאפשרות לו לקבל קצבה שעכשיו מגדילים אותה.

<מרים שמלצר: נעשו כאן כמה מהלכים אבל הם לא על אותם עקרונות.

<מרים שמלצר: לפי החישובים שלנו לא יהיו הרבה אנשים שבאמת ייפגעו משני המהלכים ביחד.

<מרים שמלצר: הגדלת קצבת הזקנה עם השלמת הכנסה היא מספיק גבוהה אל יהיו כאלה שיצאו מהמערכת.

<מרים שמלצר: מצאנו מישהי שיש לה תוספת פרישה מלאה והיא בת שמונים ומעלה והיא תקבל את מלוא עשר השנים תוספת הוותק – יכול להיות שהיא תצא מהמערכת.

<מרים שמלצר: בשביל האנשים האלה שאנחנו חושבים שהם לא מרובים אבל אנחנו לא יודעים את המספר שלהם כי זה באמת מורכב מאוד, הצענו שהם לא יצאו מהמערכת אלא ימשיכו לקבל את ההטבות.

<מרים שמלצר: הם יצאו מחוק הבטחת הכנסה אבל את ההטבות הנלוות הם ימשיכו לקבל.

עודד פורר: זה החוק שהעברנו קודם.

<מרים שמלצר: רמת ההכנסה שלהם גדלה ולכן הם לא זקוקים להשלמת הכנסה.

אלי אלאלוף: אליעזר, אתה רוצה להשלים לפי הטבלאות שחלק מהחברים לא הספיקו ללמוד אותן?

<אליעזר שוורץ: יש כאן שתי פעימות של ההגדלה.

<אליעזר שוורץ: כמו שמרים אמרה, אני אתייחס למערכת הבטחת הכנסה במנותק מהתיקון הראשון.

נחמן שי: המבחן לקבלת הבטחת הכנסה לא משתנה.

נחמן שי: נכון?

<אליעזר שוורץ: משתנה.

<אליעזר שוורץ: משתנה משתי סיבות.

<אליעזר שוורץ: סיבה ראשונה היא הדיסריגרד שיוגב הזכיר.

<אליעזר שוורץ: זה מאפשר להגדיל את ההכנסה וזה מיטיב.

נחמן שי: אני לא מבין מה זה דיסריגרד.

<אליעזר שוורץ: כשמחשבים עכשיו את מבחן ההכנסות, בשלב ראשון בודקים את ההכנסות של המבוטח והחוק קובע שמאחוז מסוים מההכנסות אפשר להתעלם בעת המבחן הזה.

<אליעזר שוורץ: כלומר, אם בן אדם מרוויח היום אלף שקלים, זה כאילו הוא לא הרוויח שקל.

עודד פורר: אם אני בגיל שבעים יוצא לעבודה.

<אליעזר שוורץ: זה אומר שבן אדם שהיה בחוץ ירוויח 142 שקלים וייכנס בפנים, או בן אדם שהיה בפנים, הקצבה שלו תגדל ב-142 שקלים שקוזזה בגלל ההכנסה מעבודה.

<אליעזר שוורץ: השלב השני היה שהעלו את כל התקרות של השלמת הכנסה.

<אליעזר שוורץ: כלומר, אם עד היום, לשם הדוגמה, התקרה הייתה 3,000 שקלים ובן אדם שהרוויח 3,020 שקלים היה בחוץ, עכשיו העלו את התקרה ל-3,200 שקלים כך שאותו אדם עם 3,020 שקלים עדיין יישאר.

<אליעזר שוורץ: מעלים כאן את התקרות.

<אליעזר שוורץ: הבעיה היחידה היא שחלק מהאנשים שיכולים לקבל תוספת ותק גדולה יותר בגלל התיקון הקודם, התוספת שלהם יותר גדולה ממה שהתקרה הייתה כרגע.

<אליעזר שוורץ: בגין האנשים האלה יש את שמירת ההטבות.

<אליעזר שוורץ: סך ההכנסות שלהם יעלה אבל הם לא יהיו בהבטחת הכנסה אלא הם פשוט מקבלים יותר ממערכת קצבת הזקנה ובשבילם יש את שמירת ההטבות.

<אליעזר שוורץ: כלומר, אין בן אדם שירוויח פחות בחודש אלא יש אנשים שיצאו רשמית ממעגל הבטחת הכנסה ויקבלו את ההטבות במסגרת התיקון המוצע.

<אליעזר שוורץ: יש כאן שתי פעימות כאשר בכל פעימה היחסים משתנים בין קבוצות הגיל אבל הסך הכול באמת הוא שהקצבה תעלה – אני מדבר עכשיו על זוגות או תלויים – בין 144 שקלים ל-320 שקלים.

<אליעזר שוורץ: יחידים, התוספת טיפה נמוכה בגלל שבפעימות הקודמות התוספות שלהם היו גבוהות יותר.

<אליעזר שוורץ: בסופו של דבר, מצבם של כולם משתנה ברמה מסוימת.

אלי אלאלוף: אפשר לתת תשובה פשוטה לשאלה פשוטה?

אלי אלאלוף: יש אנשים שייפגעו מהרפורמות האלה המשולבות?

<אליעזר שוורץ: אם אנחנו מגדירים מערכת הבטחת הכנסה - - -

אלי אלאלוף: לא.

אלי אלאלוף: בסך ההכנסות.

<אליעזר שוורץ: בהכנסות בן אדם לא אמור לרדת.

<אליעזר שוורץ: הוא ירד אולי מסיבות אחרות של הטבות אבל אז יתקנו את זה לאנשים שבתוך המערכת.

<אליעזר שוורץ: אנשים שלא בתוך המערכת, זה הדיון הקודם שהיה בישיבה הקודמת.

אלי אלאלוף: יש עוד הבהרות?

<לבנה עזרא: אני רוצה להתייחס לנושא שאנשים שהיום לא נמצאים בהבטחת הכנסה וכתוצאה מהעלאת הקצבה יש להם סיכוי להיות במעגל הבטחת הכנסה, אנחנו נאתר אותם ונשלח להם מכתבים ונזמין אותם לגשת לביטוח הלאומי ולהגיש את התביעות.

<לבנה עזרא: אנחנו נבחן אותם לפי הכללים החדשים עם הסכום המוגדל לפי החוק.

<לבנה עזרא: אנחנו חושבים שיהיו כאלה שייכנסו למעגל הבטחת הכנסה.

אלי אלאלוף: השירות הזה יהיה בכל הסניפים?

<לבנה עזרא: בכל הסניפים.

<לבנה עזרא: אנחנו עושים את זה.

<יעל סלנט: אם זאת כוונתכם, מדוע שלא נכתוב את זה בהוראת שמירת ההטבות שלנו?

<לבנה עזרא: אין צורך.

<לבנה עזרא: זה נוהל.

<יעל סלנט: כן, אבל שמרנו את ההטבות.

<יוגב גרדוס: היא אומרת שאני אבצע מיצוי זכויות אקטיבי, אני אגש לאנשים כי נאמר כבר קודם, נדמה לי על ידי חבר הכנסת דב חנין, שיש אנשים שאו שהם נרתעים מלגשת או שהם לא יודעים וזו בעיה שאנחנו מכירים אותה בעיקר בשכבות החלשות יותר, וביטוח לאומי יעשה מיצוי אקטיבי של זכויות.

יוליה מלינובסקי: אפרופו באותו עניין.

יוליה מלינובסקי: אני רוצה להעלות את זה בוועדה.

יוליה מלינובסקי: בהפסקה דיברנו עם נציגי ביטוח לאומי.

יוליה מלינובסקי: יש בעיה עם מיצוי זכויות עקב כך שאנשים לא יודעים ואנחנו מדינת עלייה, יש כאן המון שפות, במיוחד אנשים מבוגרים שלא כל כך מסתדרים עם העברית.

יוליה מלינובסקי: הגענו כאן להסכמה עם ביטוח לאומי שזה מבורך שהם יעשו עלון מידע בשפה הרוסית בכל סניפי ביטוח לאומי לגבי הזכויות של האנשים שהתאלמנו.

יוליה מלינובסקי: אלמן, אלמנה, מגיע להם הטבות ואני רוצה לוודא את זה.

יוליה מלינובסקי: לבנה הבטיחה לי שתוך חודש בכל סניפי ביטוח לאומי יהיה עלון מידע על זכויות האלמן והאלמנה, מה מגיע להם.

יוליה מלינובסקי: זה מאוד חשוב.

יוליה מלינובסקי: גם כאן חייבים לשים על זה דגש כי יכול להיות שעושים דברים נפלאים אבל ברגע שאני לא יודעת ואין לי יכולת לדעת שפה, גיל והגבלות אחרות, אתם מונעים את זה ממנו.

יוליה מלינובסקי: לכן תהיו יותר אקטיביים במיוחד כלפי אנשים מסוימים וקבוצות הגיל.

יוליה מלינובסקי: כמובן זה מתייחס לדוברי רוסית, אמהרית, ערבית.

יוליה מלינובסקי: זה מאוד חשוב שהיכן שיש ריכוזי אוכלוסייה, תהיה נגישות למידע.

יוליה מלינובסקי: עצם זה שאתם עושים עלון מידע למשל ברוסית, אתם נותנים לבן אדם אפשרות כי לקרוא ברוסית הם יודעים.

יוליה מלינובסקי: תודה רבה.

יוליה מלינובסקי: זה מאוד חשוב.

יוליה מלינובסקי: אני אומרת את הדברים בכוונה.

יוליה מלינובסקי: אני רוצה לראות את זה.

אלי אלאלוף: כשהם יוצאים מכאן, הם עדיין קיימים.

מיכאל מלכיאלי: בדיון הקודם דיברנו על זה.

מיכאל מלכיאלי: בסוף הרי זה כן יכול להזיק לקשישים כי אם בסוף אנחנו מעלים להם את הבטחת ההכנסה, זה יפגע בהם בהטבות אחרות.

מיכאל מלכיאלי: חבר הכנסת נחמן שי העלה את זה בנושא של ארנונה למשל.

מיכאל מלכיאלי: יוצא שיהיו קשישים שההעלאה הזאת בשורה האחרונה הזיקה להם בהכנסה.

אלי אלאלוף: אם הם קיבלו את ההטבות האלה, עד 2020 אף אחד לא יכול להוריד להם שום דבר.

מיכאל מלכיאלי: אפילו הטבות בנושא הארנונה?

<קריאה: כן.

נחמן שי: 2020 לא רחוקה כל כך.

אלי אלאלוף: נכון, אבל כרגע אומרים שכל מי שנמצא ומקבל, למרות שהיטיבו עם ההכנסות שלו בהבטחת הכנסה והוותק, הוסיפו את שני הסעיפים ביחד, זה לא אמור להוציא ממנו שום דבר שהוא מקבל היום.

אלי אלאלוף: הוא רק יקבל יותר.

אלי אלאלוף: זה העיקרון.

אלי אלאלוף: האם אלה שייכנסו מחדש אחרי 2020 יקבלו את ההטבות?

אלי אלאלוף: לא.

נחמן שי: הסל לא גדל כל הזמן.

נחמן שי: זאת הנקודה המרכזית.

נחמן שי: כשהם משפרים, אלה מורידים.

עודד פורר: לא במקרה הזה.

עודד פורר: במקרה הזה אתה טועה.

נחמן שי: אמרת שאני טועה ואני אומר שאני צודק.

אלי אלאלוף: יש כאן כמה עובדות שכדאי שלא נשכח.

אלי אלאלוף: התיקון הקודם הוסיף להוצאה של הביטוח הלאומי עד כדי כך שיש כאלה שדואגים האם לביטוח הלאומי יש את היכולות הכלכליות.

אלי אלאלוף: כאן אנחנו מגדילים את ההוצאה לטובת האזרח במיליארד ו-400 מיליון שקלים.

אלי אלאלוף: וזה לא חד פעמי אלא לאורך שנים.

נחמן שי: על זה בירכנו.

אלי אלאלוף: התיקון השני, לגבי הבטחת הכנסה, הוא גם מאפשר תוספת לאוכלוסייה החלשה ביותר, לא האוניברסלית, לא הזקנים כמוני וכמוך אולי, שיקבלו את זה.

אלי אלאלוף: לא.

אלי אלאלוף: אנחנו לא בהבטחת הכנסה.

אלי אלאלוף: אנחנו בזה מוסיפים לאלה את זה.

אלי אלאלוף: האם זה נכון שיש כאלה שאם ייהנו מסעיף א' ייפגעו בסעיף ב'? זה ברור.

אלי אלאלוף: אבל בסך הכול יש כאן תוספת משמעותית לאוכלוסיות החלשות ביותר.

אלי אלאלוף: אלה שלמעלה בשפיץ של החלשים של היום, ייהנו פחות.

אלי אלאלוף: לא ייפגעו.

אלי אלאלוף: לא יורידו להם.

אלי אלאלוף: לאף אחד לא יורידו, אולי קצת בהטבות אבל לא יורידו ממה שהם מקבלים היום.

אלי אלאלוף: להפך.

אלי אלאלוף: כולם יראו פלוס בהעברת הכספים שתיעשה אליהם ישירות.

עודד פורר: אני חייב לומר גם לך נחמן וגם לך עבדאללה שהיו לנו ויכוחים קשים מאוד על העניין הזה כולל דאגה מאוד מאוד קשה שבאמת אף אחד לא ייפגע.

עודד פורר: צריך להבין שלא מדובר על מספרים גדולים, על אלה שהם בתפר אבל גם אלה שהם בתפר, לא ייפגעו.

עודד פורר: בסוף מה שנעשה כאן, אם אנחנו משלבים את המהלך הקודם של ביטול תוספת הוותק בקצבת הזקנה, יחד עם העלאת הבטחת הכנסה, יחד עם העלאת הדיריגרד – בעצם אנחנו לוקחים את המצב של הקשישים במדינת ישראל ומרימים אותו למצב יותר טוב.

עודד פורר: זה נכון שאם עכשיו אני מרים מישהו ומוציא אותו ממסלול מסוים של קבלת הטבות אחרות או קצבאות אחרות, בסך הכול אני הוצאתי אותו והעליתי אותו למצבים יותר טובים.

עודד פורר: צריך לזכור שמי שיהיה בתוך הסל של הבטחת הכנסה, אלה דווקא יותר אנשים כי זה נותן לי יותר אנשים.

עודד פורר: אני כן אומר כאן וחשוב לי להגיד את זה שהנושא של הדיריגרד מעבודה, אנחנו חשבנו שיש מקום ליותר דיסריגרד מעבודה.

עודד פורר: אני עדיין חושב כך.

עודד פורר: מה שמופיע כאן זאת ההסכמה אליה הגענו עם האוצר.

עודד פורר: לשיטתנו מישהו שנמצא כבר בגיל הפרישה, עובד ונמצא בתוך המנגנונים האלה, שיעבוד.

עבדאללה אבו מערוף: זה כן.

עבדאללה אבו מערוף: אנחנו בעד.

עודד פורר: הגענו להסכמות שאני מרוצה מהן אבל עד גבול מסוים.

עודד פורר: אני חושב שמישהו שעובד בגילאים האלה, בהחלט צריך להיטיב עמו.

עודד פורר: בסוף זה גם מקל על כל מערכות הרווחה והמערכות האחרות אם הוא מצליח להתפרנס יותר.

עודד פורר: אני רוצה שיהיה לו אינטרס גם בגיל 75 לעבוד כמה שעות.

עודד פורר: זאת אמירה גם אליך אדוני היושב ראש בהקשר למה שדיברנו קודם.

יוליה מלינובסקי: אני מסכימה.

יוליה מלינובסקי: אימא שלי בגיל 67 עוד עובדת כי היא לא יכולה לא לעבוד כי אחרת היא לא תשרוד, אבל מביטוח לאומי מורידים לה כי היא עובדת.

יוליה מלינובסקי: אני מבינה שאי אפשר לאכול את כל העוגה למרות שזה נשמע לי פשוט לא הגיוני.

יוליה מלינובסקי: תגידו לה תודה רבה שהיא לא יושבת על גב המדינה אבל הבנתי שאלה הסכמות ואנחנו נעמוד בהסכמות.

אלי אלאלוף: אלה לא הסכמות אלא אלה חוקים.

אלי אלאלוף: אני רוצה להזכיר שאנחנו בסוף יכולים רק להחליט על מה שיש בפנינו.

נחמן שי: זה ברור, אבל אנחנו מנצלים את הרגע.

עודד פורר: אני מברך.

עודד פורר: אני אומר את זה עוד פעם.

עודד פורר: עשינו מצב יותר טוב ממה שהיה.

עודד פורר: חד משמעית.

עודד פורר: לדעתי גם משמעותית.

עודד פורר: כשאנחנו מדברים על הסכומים האלה, זה בסוף כמעט שני מיליארד שקלים.

נחמן שי: אני רוצה עוד פעם לשאול את החברים מהביטוח הלאומי.

נחמן שי: לפי מה שאני יודע באופן כללי, עשרים אחוזים מאוכלוסיית הקשישים הם מתחת לקו העוני.

נחמן שי: נכון?

נחמן שי: אחד מכל חמישה.

נחמן שי: האם אתם יכולים לומר לי בוודאות שהאוכלוסייה הזאת תקטן ובכמה?

נחמן שי: פעם אמרו לי בשברי אחוזים אבל אני מעוניין לדעת.

נחמן שי: אתם יכולים להגיד לי?

נחמן שי: אני שואל האם אוכלוסיית הקשישים שנמצאת מתחת לקו העוני תצטמצם כתוצאה מהשינויים היפים האלה.

נחמן שי: אתם לא יודעים.

נחמן שי: אתם לא יכולים לדעת.

נחמן שי: בסדר.

<גבריאלה הילברון: אנחנו לא יודעים מה יקרה לקו העוני.

נחמן שי: אתם חושבים שקו העוני יעלה?

<גבריאלה הילברון: אנחנו יודעים שהבאנו אותם מעבר לקו העוני.

<גבריאלה הילברון: שהגענו אתם קרוב מאוד לקו העוני.

נחמן שי: כמה?

נחמן שי: כמה מהם?

עודד פורר: קו העוני האחרון היה ב-2014.

עודד פורר: בסיבוב הזה אנחנו מעלים הרבה מעל קו העוני.

נחמן שי: תודה לאל שלא הכנסת מחליטה על קו העוני.

נחמן שי: קו העוני הוא נתון שאנחנו מקבלים אותו כמובן מאליו.

נחמן שי: כמה יצאו מקו העוני?

נחמן שי: העוני יישאר עוני אבל כמה יעברו את הקו?

נחמן שי: אתם יכולים להגיד?

<גבריאלה הילברון: אני לא יכולה להגיד לך.

<גבריאלה הילברון: אנחנו לא יודעים מה יקרה לקו העוני.

<גבריאלה הילברון: לא כל מי שזקוק אולי להשלמת הכנסה רוצה בה או מיצינו את הזכויות שלו.

<גבריאלה הילברון: יש זקנים שאולי יכולים לקבל או רוצים לקבל או הם מעדיפים לא לקבל כי הם יפסידו זכויות בדברים אחרים.

<מרים שמלצר: בכל מקרה, אותם נתונים, הם הצעירים הם 93.5 אחוזים מקו העוני, הם יעלו למאה אחוזים ול-101 אחוזים.

<מרים שמלצר: מהנתונים שלנו אנחנו קירבנו מאוד לאותו קו עוני שהיום משווים ביניהם והעלינו בחלק בשישה-שבעה אחוזים.

נחמן שי: את לא יודעת להגיד אם השבעה אחוזים ירדו.

<מרים שמלצר: לא אמרתי את זה.

<מרים שמלצר: אנחנו לא יודעים כי לקו העוני יש התקדמות משלו.

נחמן שי: אז הם יעלו וקו העוני יברח מהם.

<מרים שמלצר: קו העוני הוא יחסי להכנסות.

אלי אלאלוף: קו העוני עכשיו מבוסס על נושא של הוצאות ולא על נושא של הכנסות כפי שהיה פעם.

אלי אלאלוף: זה שינה.

אלי אלאלוף: אלה עקרונות שהתיישרנו עם ה-OECD.

אלי אלאלוף: יש לי הודעה.

אלי אלאלוף: אנחנו קיבלנו מחברת הכנסת אורלי לוי בקשה להסתייגות.

נחמן שי: היא אצלי.

נחמן שי: אם אתה רוצה שאני אגיש אותה בשמי, אני אגיש אותה בשמי אם היא איננה כאן.

נחמן שי: יכול להיות שבהיעדרה אי אפשר להגיש, אז אני אגיש בשמה.

<יעל סלנט: אפשר גם בהיעדרה.

עודד פורר: אתה יכול להגיש בשמך.

עודד פורר: אתה לא יכול להגיש בשמה.

נחמן שי: לא בטוח, אבל אם צריך, אני אגיש בשמי.

<יעל סלנט: הוא יכול להציג את ההסתייגות שלה.

אלי אלאלוף: אתה מבין את הסתייגות?

אלי אלאלוף: אתה יכול להסביר לנו?

נחמן שי: היא טוענת את הדברים שאני אמרתי קודם.

נחמן שי: אורלי איננה כאן ואני רוצה לכבד אותה.

נחמן שי: אם היא תבוא ותקבל הסבר מניח את הדעת, אולי היא תוריד את ההסתייגות.

נחמן שי: מאחר שהיא איננה – לאורלי קשה לנווט בין כל כך הרבה ועדות ואני מאוד מכבד אותה מכל בחינה שהיא – אני רוצה לייצג אותה לצורך העניין.

אלי אלאלוף: בבקשה.

אלי אלאלוף: תציג.

נחמן שי: ההסתייגות שלה אומרת כך: בחוק מוצע להגדיל את ההכנסה החודשית שבגינה ייערך הקיזוז כאשר ההכנסה החודשית תעלה בכ-300 שקלים.

נחמן שי: כמו כן מוצע להגדיל ביותר מ-300 שקלים וכך בעלי הוותק ייפגעו פחות.

נחמן שי: כפי שהחוק מנוסח כיום, האוכלוסייה הנפגעת היא אלו הזכאים לקבל השלמת הכנסה.

נחמן שי: בשנת 2020 האוכלוסייה הזו לא תהיה זכאית לקבל השלמת הכנסה כיוון שחוק ותק קצבת זקנה הולך להגדיל את המחזור החודשי.

נחמן שי: היא רוצה כנראה לקבל הסברים נוספים והיא רוצה הסתייגות.

נחמן שי: אם היא יכולה להגיש את זה בהיעדרה – טוב.

נחמן שי: אם לא, אני אגיש בשמה.

<יעל סלנט: ההסתייגות צריכה להיות מנוסחת או לפחות שנבין איך היא מתקנת את החוק.

<יעל סלנט: בעצם להגיש הסתייגות זה כמו להגיש תיקון להצעת חוק.

<יעל סלנט: ההסתייגות לא רק שהיא לא מנוסחת כתיקון לחוק אלא אני גם לא מבינה מה בדיוק היא רוצה לתקן.

<יעל סלנט: היא רוצה לשנות את המספרים בהצעת החוק?

<יעל סלנט: הרי בסופו של דבר הצעת החוק שמונחת בפנינו היא קבלה של מספרים.

<יעל סלנט: אם היא רוצה לשנות את המספרים, אנחנו צריכים להבין לאיזה מספרים היא רוצה לשנות.

עבדאללה אבו מערוף: הכוונה היא שלא רק עד 2020.

<יעל סלנט: זה כבר הדיון הקודם.

<יעל סלנט: זה לא הדיון הזה.

<יעל סלנט: אם אתם מדברים על תוספת הוותק, זה כבר אושר בדיון הקודם והוועדה אישרה לקריאה שנייה ושלישית.

<יעל סלנט: על זה כבר אי אפשר להגיש הסתייגות.

<יעל סלנט: אם אתם מדברים על תיקון הטבלאות שבתוך חוק הבטחת הכנסה, זה אפשרי אבל אנחנו צריכים להבין באיזה אופן חברת הכנסת אורלי לוי רוצה לשנות את המספרים.

נחמן שי: היא צריכה להכניס את ההסתייגות ואחר כך היא תבוא ותסביר את זה בעצמה.

<יעל סלנט: הוועדה צריכה להצביע על ההסתייגות.

נחמן שי: בכל מקרה אתם תצביעו נגד.

נחמן שי: ההסתייגות נשארת הסתייגות ואז היא תוכל לנמק אותה בבוא הזמן.

<אליעזר שוורץ: חשוב רק לציין שהדיסריגרד לא חל על תוספת הוותק.

<אליעזר שוורץ: הדיסריגרד הוא לא על קצבאות מהמוסד לביטוח לאומי.

<אליעזר שוורץ: רק הכנסות מעבודה, מפנסיה ודברים כאלה.

עודד פורר: אם אני מבין נכון את ההסתייגות, זה עולה לתיקון חקיקה שאישרנו בדיון הקודם.

<יעל סלנט: זה בדיוק מה שהסברתי.

נחמן שי: היא מבקשת להעלות את זה לחוק הבטחת הכנסה.

<יעל סלנט: אם כן, אנחנו צריכים להבין מהי ההסתייגות כי אחרת אנחנו לא יכולים להצביע עליה.

נחמן שי: אני אדבר אתה.

נחמן שי: אני רוצה לייצג אותה.

נחמן שי: זה כבוד גדול.

עבדאללה אבו מערוף: בהמשך לאותו נושא.

עבדאללה אבו מערוף: לא קיבלתי מספרים.

עבדאללה אבו מערוף: כמה קשישים יש לכם עכשיו שיש להם השלמת הכנסה לקצבת זקנה?

עבדאללה אבו מערוף: כמה יהיו אחרי התיקון?

<גבריאלה הילברון: אנחנו לא יודעים מה יהיה.

עבדאללה אבו מערוף: אם כן, עם כל הכבוד, איך הבאתם את החוק?

עבדאללה אבו מערוף: על סמך מה אמרתם שזה יעלה 400 מיליון שקלים?

<גבריאלה הילברון: יש לנו 190 אלף משפחות שמקבלות היום.

<גבריאלה הילברון: על סמך זה עשינו את חישובי העלות.

<גבריאלה הילברון: כמה יצטרפו, אנחנו לא יכולים לדעת כי אין לנו את ההכנסות שלהם.

עבדאללה אבו מערוף: זה מאוד לא מוצדק ולא נכון.

עבדאללה אבו מערוף: זאת עבודה לא נכונה.

עבדאללה אבו מערוף: אם אתם הבאתם את הדבר הזה, הכול באוויר.

עבדאללה אבו מערוף: אני חושב שהמוסד לביטוח לאומי יכול לדעת כמה תוך שנה, שנתיים, שלוש, כמה אנשים יתווספו שיקבלו השלמת הכנסה לקצבת זקנה.

עבדאללה אבו מערוף: אם עכשיו יש לכם 190 אלף ועד 2018 יהיו 195 אלף, כל העבודה שלנו לא שווה.

עבדאללה אבו מערוף: אם אתם תגידו עכשיו שיש 190 אלף קשישים שמקבלים השלמת הכנסה לקצבת זקנה ובשנת 2018 או בשנת 2017 יהיו 210 אלף קשישים, מה זאת אומרת יכול להיות?

עבדאללה אבו מערוף: אם כן, איזו עבודה נעשתה?

עבדאללה אבו מערוף: אני עכשיו לא רוצה להגיד שלקחתם משם והוספתם לשם.

עבדאללה אבו מערוף: על זה ויתרנו.

עבדאללה אבו מערוף: אבל על מספר אבסולוטי, 190 אלף עכשיו יש, כמה יהיו בשנת 2019.

<שלומי מור: אדוני, ברמת סבירות מאוד מאוד גבוהה יהיו יותר מ-190 אלף.

עבדאללה אבו מערוף: כמה?

עבדאללה אבו מערוף: 191 אלף?

עודד פורר: אתה לא יכול לדעת.

עודד פורר: אני לא יכול לדעת אם מישהו בן שישים, היה לו מבחן הכנסה בגיל שבעים.

<גבריאלה הילברון: אנחנו לא יודעים את ההכנסות העתידיות של מישהו.

עודד פורר: הם לא יודעים מה מבחן ההכנסות שלי בגיל שבעים.

עבדאללה אבו מערוף: סליחה, עם כל הכבוד, אנשים שלא עובדים ומקבלים הבטחת הכנסה והם מעל גיל 75, אתם יודעים מאיפה יהיה להם כסף.

עבדאללה אבו מערוף: כל אחד מהם ירוויח מיליון שקלים בלוטו?

<שלומי מור: הזכאות להבטחת הכנסה היא מאוד מורכבת ויש לה הרבה פנים.

עבדאללה אבו מערוף: אני יודע שיש לה הרבה פנים.

<שלומי מור: לכן אני לא יכול לדעת מראש.

אלי אלאלוף: המספר הזה העתידי לא ניתן לחיזוי.

אלי אלאלוף: לדעתי לא.

עבדאללה אבו מערוף: אני חושב שזה ניתן.

עבדאללה אבו מערוף: לדעתי זה אכן ניתן.

אלי אלאלוף: זה קודם כל מבטיח שכל מי שיהיה זקוק להבטחת הכנסה, יקבל.

אלי אלאלוף: זה העיקרון.

עודד פורר: אני אשמח לראות אותך מצביע נגד ההעלאה.

אלי אלאלוף: זה נראה לי חד משמעי.

אלי אלאלוף: יש כאן תוספת מובטחת להבטחת הכנסה.

אלי אלאלוף: אוטומטית.

עודד פורר: מה יש להתנגד?

אלי אלאלוף: אם יש מאתיים אלף או 210 אלף, מה זה משנה את שיקול הדעת?

אלי אלאלוף: כאן יש לך שיפור להבטחת הכנסה.

עודד פורר: זה לא גורע מאף אחד.

עודד פורר: זה רק מוסיף.

<גבריאלה הילברון: כל מי שיבוא ויקבל, בין אם זה יעלה בעוד מאה אלף או רק ב-10,000.

עודד פורר: זה מסוג הדברים שאי אפשר להצביע נגד.

עבדאללה אבו מערוף: הפרדוכס בין מי שמעלים לו את הקצבה, שם אנשים יגיעו, ועל זה כל הוויכוח.

עבדאללה אבו מערוף: אנחנו חוזרים על אותו ויכוח.

עבדאללה אבו מערוף: לאנשים יעלו את הקצבה והם לא יהיו זכאים להשלמת הכנסה.

עבדאללה אבו מערוף: זה לקחת מכאן ולהחזיר לשם.

עבדאללה אבו מערוף: זה אותו הדבר.

<יוגב גרדוס: כל ה-190 אלף הקיימים מקבלים יותר וייכנסו עוד אנשים,.

עבדאללה אבו מערוף: כאן יתווספו אנשים אבל שם ירדו.

עבדאללה אבו מערוף: זה אותו הדבר.

<יעל סלנט: הוועדה צריכה להצביע על ההסתייגות.

אלי אלאלוף: יש לי הצעה.

אלי אלאלוף: תעשה רביזיה.

נחמן שי: אבל היא לא כאן.

נחמן שי: היא צריכה להיות בישיבה.

נחמן שי: אני אעשה בשבילה כדי שתהיה לה אופציה.

אלי אלאלוף: אנחנו רוצים להתקדם.

עודד פורר: תגיש רביזיה ואז יהיה דיון על הרביזיה.

אלי אלאלוף: אחרי ההצבעה.

אלי אלאלוף: בסדר.

אלי אלאלוף: חברים רוצים להעיר?

אלי אלאלוף: אני רוצה לסכם.

אלי אלאלוף: קודם כל, זה מיטיב עם מקבלי הבטחת הכנסה.

אלי אלאלוף: חד משמעית.

אלי אלאלוף: יש תוספת תקציבית, תוספת תשלומים נקרא לזה יותר נכון, בחלק ממקבלי הבטחת הכנסה.

אלי אלאלוף: אני חושב שזה טוב.

אלי אלאלוף: זה הולך לחזק במיוחד את האוכלוסיות החלשות ביותר שנמצאות בהבטחת הכנסה.

אלי אלאלוף: אלה רק מרכיבים חיוביים למערכת.

אלי אלאלוף: אם יש כאלה שייפגעו והם נמצאים בקצה מקבלי הבטחת הכנסה היום בגלל ההטבה בסעיף הראשון, אני אומר שאפשר יהיה לעשות את הבדיקות אחרי התוצאות.

אלי אלאלוף: אני מציע שנשמור לעצמנו גם את הזכות לבוא ולתקן עוד פעם את החוק שתיקנו היום.

אלי אלאלוף: ברשותכם, לאור כל זה, בהתחשב בתוספת שהיא משמעותית, אני בעד להצביע.

<יעל סלנט: אנחנו צריכים לקרוא.

עבדאללה אבו מערוף: הנה, הגיעה אורלי.

אלי אלאלוף: אורלי, ברוכה הבאה.

אלי אלאלוף: אנחנו נקרא את החוק ואחר כך תסבירי את ההסתייגות שלך.

<יעל סלנט: אנחנו בסעיפים 140 עד 142 להצעת חוק ההתייעלות הכלכלית.

<יעל סלנט: פרק ט': ביטוח לאומי 140.

<יעל סלנט: תיקון חוק הבטחת הכנסה בחוק הבטחת הכנסה, התשמ"א-1980 (בפרק זה – חוק הבטחת הכנסה) – בסעיף 5(א)(1), המלים "כשהם מוגדלים בשבעה אחוזים" – ימחקו.

<יעל סלנט: כמו שהסברנו, זה תיקון שהוא טכני, ההגדלה של השבעה אחוזים.

<יעל סלנט: אנחנו רוצים שטור א' בתוספת השנייה ישקף בעצם לאנשים שמקבלים את הקצבה מה בדיוק הסכומים ואנחנו לא רוצים שיהיו סכומים שאנשים צריכים לחשב איך ההגדלה שלהם בשבעה אחוזים משפיעה על הסכומים.

<יעל סלנט: המוסד לביטוח לאומי ביקש שתהיה טבלה אחת שיהיה ברור בה מה הסכומים ולכן אנחנו מוחקים את ההגדלה הזאת של השבעה אחוזים.

<יעל סלנט: היא מגולמת אחרי כן בטבלאות שאתם רואים בהמשך.

<יעל סלנט: זה תיקון שאמור להיות טכני.

<יעל סלנט: בסעיף 12ב - סעיף 12ב עוסק בדיסריגרד.

<יעל סלנט: בהכנסה שלא מובאת בחשבון לעניין חישוב ההכנסה להבטחת הכנסה.

<יעל סלנט: בסעיף קטן (א) בפסקה (1), במקום "עשרים אחוזים" יבוא "21.5 אחוזים", ובמקום "24 אחוזים" יבוא "25.5 אחוזים".

<יעל סלנט: בסעיף קטן (ב), במקום "עשרים אחוזים" יבוא "21.5 אחוזים" ובמקום "24 אחוזים" יבוא "25.5 אחוזים".

<יעל סלנט: בתוספת השנייה, במקום טור א ' יבוא: טור א' מתייחס למי שהגיע לגיל פרישה ומי שמקבל קצבת זקנה, שאירים או תלויים לפי חוק הביטוח.

<יעל סלנט: כמו שאתם רואים, יש לנו כאן שלוש עמודות – אם טרם מלאו לו שבעים שנים, אם מלאו לו שבעים שנים וטרם מלאו לו שמונים שנים, ואם מלאו לו שמונים שנים.

<יעל סלנט: כאשר הפילוח בשורות הוא של יחיד, שני בני זוג, שני בני זוג שעמם ילד, שני בני זוג שעמם שני ילדים לפחות, יחיד שעמו ילד, יחיד שעמו שני ילדים לפחות, אלמנה או הורה עצמאי שעמם ילד, ואלמנה או הורה עצמאי שעמם שני ילדים לפחות.

אורלי לוי אבקסיס: יש כאן שאלה.

אורלי לוי אבקסיס: בדיון הקודם אתם העברתם את הנושא של החוק ואז יש שם את כל הנושא של הוותק ואי אפשר לקרוא את זה במנותק ממה שעבר כאן בדיון הקודם.

אורלי לוי אבקסיס: מה שקורה זה שהוא בעצם דוחה את הזכאות של מספר נשים ויש צורך עכשיו, אם אנחנו כבר מתקנים ואנחנו לא רק במסכה של להגיד שאנחנו הוספנו תקציבים אלא הלכה למעשה אנחנו לא גורעים מכיס אחד ואז כביכול נותנים פחות בכיס אחר.

אורלי לוי אבקסיס: בואו נעלה את הזכאות להשלמת הכנסה כך שאני חושבת שמדובר בערך ב-300 שקלים פחות או יותר של פגיעה אלא אם כן תתקנו אותי.

<שלומי מור: זה משתנה בהתאם לגיל.

אורלי לוי אבקסיס: זה משתנה אבל אלה הסביבות.

אורלי לוי אבקסיס: צריך לתקן כאן.

אורלי לוי אבקסיס: אנחנו מציעים לתקן.

אורלי לוי אבקסיס: תסבירו לי למה היינו אנחנו צריכים להעלות את זה ולא אתם ולא הביטוח הלאומי, האנשים שאמורים לדאוג לדברים האלו.

אורלי לוי אבקסיס: יש לי הרגשה שמישהו דחף כאן עז וכולנו בולעים אותה בלי להרגיש.

אורלי לוי אבקסיס: יש נשים שתפגענה?

אלי אלאלוף: יש לי בקשה.

אלי אלאלוף: לאפשר לסיים את הקריאה ואחר כך נתייחס להערה.

אלי אלאלוף: תתכוננו אנשי הביטוח הלאומי ואנשי האוצר לתת תשובה לשאלה של חברת הכנסת אורלי לוי.

<יעל סלנט: אתם בעצם רואים כאן את התיקון לטור א'.

<יעל סלנט: אתם רואים את המספרים שמוצגים כאן בטבלה.

<יעל סלנט: זאת בעצם הפעימה הראשונה.

<יעל סלנט: 141.

<יעל סלנט: תיקון חוק הבטחת הכנסה – תחילה ותחולה תחילתה של התוספת השנייה לחוק הבטחת הכנסה כנוסחה בסעיף 140(3) לחוק זה, ביום י"ד בטבת התשע"ח (1 בינואר 2018) והיא תחול על גמלה המשתלמת בעד היום האמור ואילך.

<יעל סלנט: ההוראה הבאה, הטור הבא שאתם רואים הוא אותו טור אבל ההגדלה היא בעצם בשתי פעימות.

<יעל סלנט: זאת הפעימה הראשונה.

<יעל סלנט: 142.

<יעל סלנט: תיקון חוק הבטחת הכנסה – הוראת שעה ותחולה לעניין התוספת השנייה בתקופה שמיום תחילתו שלף חווק זה עד יום י"ג בטבת התשע"ח (31 בדצמבר 2017) (בסעיף זה – תקופת הוראת השעה) יקראו את טור א' בתוספת השנייה לחוק הבטחת הכנסה כך: שוב, טור א' הוא מי שהגיע לגיל פרישה ומי שמקבל קצבת זקנה, שאירים או תלויים לפי חוק הביטוח.

<יעל סלנט: זה מחולק לשלוש עמודות – אם טרם מלאו לו שבעים שנים, אם מלאו לו שבעים שנים וטרם מלאו לו שמונים שנים, ואם מלאו לו שמונים שנים.

<יעל סלנט: אתם בעצם רואים כאן את כל המספרים לנגד עיניכם.

<יעל סלנט: ׁ(ב) התוספת השנייה לחוק הבטחת הכנסה כנוסחה בסעיף קטן (א), תחול על גמלה המשתלמת בעד תקופת הוראת השעה כאמור באותו סעיף קטן.

<יעל סלנט: כלומר, יש שתי פעימות – פעימה של הוראת השעה והפעימה האחרונה.

עבדאללה אבו מערוף: אולי תסבירי מספר אחד.

עבדאללה אבו מערוף: מה זה 35.99 אחוזים?

<יעל סלנט: אני מציעה שהביטוח הלאומי יסביר.

אלי אלאלוף: בבקשה תסבירו.

עבדאללה אבו מערוף: מה זה 56,87 אחוזים?

<שלומי מור: מדובר באחוזים מהסכום הבסיסי שקבוע בחוק הביטוח הלאומי.

<שלומי מור: אני אתן דוגמה מספרית כפי שהתבקש.

<שלומי מור: אם נלך לעמודה של מי שמלאו לו שמונים, מי שמלאו לו שמונים היום שיעור קצבתו הוא 3,151 שקלים.

<שלומי מור: בפעימה הראשונה הסכום יעלה ל-3,211 שקלים ובפעימה השנייה הוא יעלה עוד ויגיע ל-3,242 שקלים.

<שלומי מור: זאת אומרת, מדובר באופן כללי בתוספות שנעות בין חמישים ל-300 שקלים בהתאם לגיל, בהתאם להרכב המשפחה.

אורלי לוי אבקסיס: אני חושבת שמה שמטריד אותנו בעיקר זו אותה קבוצה שנפגעת.

אורלי לוי אבקסיס: יש קבוצה שנפגעת ומישהו כאן לא רוצה לדבר עליה.

אורלי לוי אבקסיס: בואו לא ניקח את הטבלה הזו בלי להתייחס למה שעבר כאן בדיון הקודם.

אורלי לוי אבקסיס: תסבירו לנו מי הן אותן נשים, בכמה נשים מדובר.

<אלעד זכות: איזה נשים נפגעות?

אורלי לוי אבקסיס: על הקריטריונים שמזכים אותן בזכאות.

אורלי לוי אבקסיס: הרי ב-2020 אמורה להיכנס קבוצה שהיום נמצאת במצב מסוים שהיא צוברת.

אורלי לוי אבקסיס: אותן נשים, אנחנו בעצם דוחים להן את זה בעקבות החוק שעבר כאן בדיון הקודם.

<אלעד זכות: אנחנו מדברים על התיקון שעבר קודם?

אורלי לוי אבקסיס: כן.

אורלי לוי אבקסיס: נשים מתרחקות מהזכאות.

<אלעד זכות: התיקון הזה לא יכול לפגוע באף אחד ואף אחת לא תיפגע.

<אלעד זכות: שיהיה ברור לטובת הדיון בחוק הזה.

<אלעד זכות: לגבי התיקון הקודם, זה כבר עבר קודם.

<אלעד זכות: אני אסביר שוב את מה שנאמר קודם.

<אלעד זכות: ההטבות הנלוות כתוצאה מהשינויים של ארבע הפעימות הקרובות בחוק ההסדרים הנוכחי בתוספת הוותק, יישארו לכל מי שזכאיות ומקבלות את זה עכשיו.

אורלי לוי אבקסיס: מה עם דור הביניים?

<אלעד זכות: איזה דור ביניים?

<אלעד זכות: על מה מדובר?

אורלי לוי אבקסיס: אלה שהיו אמורות להגיע וליהנות.

<שלומי מור: זה סעיף שמופיע בנוסח המקורי.

אורלי לוי אבקסיס: הייתה הבטחת הכנסה.

<יעל סלנט: את מדברת על תוספת הוותק שכללה את הבטחת ההכנסה.

אורלי לוי אבקסיס: בדיוק.

<יעל סלנט: אני אסביר.

<יעל סלנט: בדיון הקודם המוסד לביטוח לאומי ביקש מהוועדה שתאשר הוראה של שמירת הטבות.

<יעל סלנט: כלומר, מי שעד שנת 2020 היה זכאי להבטחת הכנסה.

<יעל סלנט: 2020 זאת הפעימה האחרונה של תוספת הוותק.

<יעל סלנט: האחרונה והרביעית.

<יעל סלנט: אז תוספת הוותק מחושבת החל מהשנה הראשונה.

<יעל סלנט: המוסד לביטוח לאומי ביקש מהוועדה שתאשר הוראת שמירת החובות.

<יעל סלנט: כלומר, מי שעד שנת 2020 היה זכאי להבטחת הכנסה ובשל תוספת הוותק שהוא קיבל בתקופה הזאת נשללה ממנו הבטחת הכנסה, יישמרו לו ההטבות.

<יעל סלנט: זה עניין אחד.

אורלי לוי אבקסיס: ומה החליטה הוועדה?

אלי אלאלוף: אישרנו.

<יעל סלנט: שמירת ההטבות למי שזכאי להבטחת הכנסה.

עודד פורר: מי שקיבל, לא יישללו ממנו ההטבות.

אורלי לוי אבקסיס: אבל מי שאמור היה לקבל?

<יעל סלנט: הוועדה דנה בזה.

אורלי לוי אבקסיס: אלה שהיו אמורים לקבל ב-2020, לא דאגתם להם.

אלי אלאלוף: אמרנו שמי שצעיר מחברי הכנסת יהיה אחראי אז לדאוג להם.

אורלי לוי אבקסיס: אני רוצה להגיש הסתייגות בנושא הזה.

אלי אלאלוף: בסדר.

<יעל סלנט: השאלה אם ההסתייגות היא לחוק הזה שעומד כאן עכשיו לדיון.

<יעל סלנט: התוספת ל וותק כבר אושרה.

אורלי לוי אבקסיס: אני אעשה את זה כאן.

<יעל סלנט: מה אומרת ההסתייגות?

אורלי לוי אבקסיס: אלו שהיו אמורים להיכנס בשנת 2020, אנחנו נקבע כאן עוד קבוצה.

נחמן שי: את רוצה לבטל את ההורדה, את הפגיעה באלה של 2020.

נחמן שי: רוצה לדחות את זה ל-2030.

אורלי לוי אבקסיס: יש קבוצה רחבה שנפגעה.

אורלי לוי אבקסיס: דאגתם לקבוצה ספציפית, כל הכבוד, מצוין.

אורלי לוי אבקסיס: יש עדיין יתרה של קבוצה שנפגעת.

אורלי לוי אבקסיס: מה עושים אתה?

עודד פורר: מי הקבוצה?

עודד פורר: תגדירי אותה.

אורלי לוי אבקסיס: אותה קבוצה בשנת 2020 הייתה אמורה להיכנס לזכאות.

עודד פורר: איזו קבוצה?

עודד פורר: את אומרת שיש קבוצה, תגידי מי הקבוצה.

אלי אלאלוף: מעכשיו רק היושב ראש דואג לתת רשות דיבור.

אלי אלאלוף: ברשותכם, זה דיון בין חברי הכנסת בשלב זה.

אלי אלאלוף: אם נצטרך אתכם, אנחנו יודעים לפנות בכבוד.

אלי אלאלוף: אני רוצה שיהיה ברור.

אלי אלאלוף: ההסתייגות, כל הסתייגות שתרצי על החוק הנוכחי, את יכולה להגיש.

אלי אלאלוף: מה שקשור לחוק שעבר, אני לא פותח דיון נוסף.

אלי אלאלוף: אני הגשתי רביזיה על זה אבל נבדוק את זה אחר כך ואולי יהיו הסברים משכנעים.

אורלי לוי אבקסיס: בוא לא נטעה את הציבור.

אורלי לוי אבקסיס: עדיין יש קבוצה שאמורה הייתה להיכנס לזכאות בשנת 2020.

אורלי לוי אבקסיס: על הקבוצה הזו לא הצלחנו להגן.

אורלי לוי אבקסיס: צריך להגיד את זה גם אם זה רק לפרוטוקול.

אורלי לוי אבקסיס: אל תוציא אותי הזויה.

עודד פורר: אני מבקש ממך, מי הקבוצה הזאת?

אורלי לוי אבקסיס: אל תיכנס לוויכוחים שאתה לא מבין בהם.

עודד פורר: מי הקבוצה הזאת?

אורלי לוי אבקסיס: אל תתבזה.

עודד פורר: את יכולה לצעוק יותר חזק.

אורלי לוי אבקסיס: אני גם יכולה להפוך את התקציב האבוד ולהביך אותך בצורה קשה.

אורלי לוי אבקסיס: שבעה אחוזים, בהיותך מנכ"ל משרד הקליטה, בכל הנושא של תכניות לעדה האתיופית, שבעה אחוזים ביצוע.

עודד פורר: אני מציע לך שתלמדי - - -

אורלי לוי אבקסיס: אלה נתונים של משרד האוצר.

אורלי לוי אבקסיס: למדתי אותם כשביקשתי ממך תשובה.

עודד פורר: אני מציע לך שתלמדי יותר טוב.

אורלי לוי אבקסיס: אל תגיד לי כמי שמבין או לא מבין.

עודד פורר: אני מבקש שגם את הדבר הזה תלמדי.

אורלי לוי אבקסיס: היועצת המשפטית תענה ולא אתה.

אורלי לוי אבקסיס: אתה לא הגוף המשפטי של הוועדה.

עודד פורר: אני מבקש את רשות הדיבור.

עודד פורר: גברתי, כדאי שתלמדי קצת את ספר התקציב.

עודד פורר: את אמנם חברת כנסת הרבה זמן אבל כנראה שאת לא מבינה גם את ההבדל בין עודפים - - -

אורלי לוי אבקסיס: אתה לא מבין את תפקיד מנכ"ל משרד.

עודד פורר: כנראה שאת לא מבינה את ההבדל.

עודד פורר: לא יעזור לך אם תצעקי.

עודד פורר: זה שתצעקי יותר חזק, לא תביני מה נאמר.

אורלי לוי אבקסיס: אל תלמד אותי.

עודד פורר: את לא מבינה אפילו מה כתוב שם.

אורלי לוי אבקסיס: אל תלמד אותי.

עודד פורר: מה שעשו לך בדף שחילקת, אמרו לך תמשיכי לצעוק.

אורלי לוי אבקסיס: זאת חוברת התקציב האבוד.

אורלי לוי אבקסיס: המשרד שאתה היית בראשו.

עודד פורר: אם אפשר לצעוק יותר חזק, אני מבקש אדוני היושב ראש שתגן על זכותי לדבר.

אורלי לוי אבקסיס: אני במקומך הייתי מצטערת.

עודד פורר: כדאי שתלמדי את הספר הזה.

אורלי לוי אבקסיס: אני למדתי אותו.

עודד פורר: כדי שתדעי קצת את ההבדל.

אורלי לוי אבקסיס: אני קיבלתי עליו גם שיעור פרטי.

אורלי לוי אבקסיס: אז אל תבוא ותגיד לי מה למדתי ומה לא.

עודד פורר: תלמדי את ההבדל בין עודפים - - -

אלי אלאלוף: כיושב ראש אני יכול לקבל את רשות הדיבור?

אלי אלאלוף: חברת הכנסת, יש לי הצעה.

אלי אלאלוף: אנחנו דנים בנושא ספציפי.

אלי אלאלוף: אני לא מרשה לפתוח סעיפים.

אלי אלאלוף: יש לי יותר ממך בבטן הלא קטנה שלי, הרבה נושאים, אבל לא כרגע.

אלי אלאלוף: כרגע אנחנו דנים בנושא כבד מאוד ועושים זאת באחריות מלאה.

אלי אלאלוף: אני מבקש מכולכם להמשיך.

אלי אלאלוף: אני מבקש ממך, עודד, אל תתייחס להערות.

עודד פורר: ברמה האישית אני לא אתייחס אבל נאמרו כאן דברים ברמה מקצועית ואני מבקש את רשות הדיבור.

אלי אלאלוף: לא.

עודד פורר: אדוני, אני מבקש.

עודד פורר: נאמרו כאן דברים לא נכונים בהקשר לתקציב.

עודד פורר: כדאי להבין מה ההבדל בין עודפים.

עודד פורר: אני מדבר על ספר שהיא ראתה אותו, שמישהו הפיץ אותו ואמר שיש אחוזי ביצוע נמוכים במשרדי הממשלה.

עודד פורר: קחי את הספר הזה ותפרקי אותו בין עודפים מחויבים לעודפים לא מחויבים.

אורלי לוי אבקסיס: כבר עשו את זה.

אורלי לוי אבקסיס: תקרא את הספר ותבין.

עודד פורר: כשאתה עושה עודפים מחויבים שחויבו בסוף השנה, תקציבי הביצוע שם מגיעים לתקציבי הביצוע הגבוהים במשרדי הממשלה.

עודד פורר: כדאי ללמוד את זה לעומק.

אורלי לוי אבקסיס: היי.

אלי אלאלוף: אני מבקש לא להתייחס.

אלי אלאלוף: אני מבקש לחזור לדיון.

אורלי לוי אבקסיס: אני מנסה לחזור לדיון.

אורלי לוי אבקסיס: אני מגישה את ההסתייגות שלי.

אורלי לוי אבקסיס: אני מקווה מאוד שלא איחרתי.

אורלי לוי אבקסיס: חשוב לי רק שהיועצת המשפטית תגיד שיש נשים שנפגעות ועליהן לא הצלחנו להגן.

אורלי לוי אבקסיס: אמרת שהצעירים יצטרכו למצוא פתרון.

אורלי לוי אבקסיס: נעבוד קשה כדי למצוא פתרון אבל חשוב לי לומר את הדברים.

אלי אלאלוף: חשוב לי לומר שלמרות ההסתייגות שלך והדברים שנאמרו כאן, ראשית, התייחסנו למצב המיוחד, ושנית, כרגע יש לנו רק אלטרנטיבה אחת - או להיטיב עם רוב האנשים או לעכב כך שלאף אחד לא יהיה.

אלי אלאלוף: זאת הדילמה של כולנו ואני בטוח שדילמה כזאת גם לפתחך חייבת למצוא את ההחלטה הנכונה.

אלי אלאלוף: אנחנו נצביע על ההסתייגות.

אלי אלאלוף: אם לא נקבל אותה, היא יורדת ואז תישאר לה האופציה של הרביזיה.

<יעל סלנט: חברת הכנסת אורלי לוי, אני רק רוצה פשוט להבין.

<יעל סלנט: ההסתייגות בעצם היא הסתייגות למה שכבר עבר.

אורלי לוי אבקסיס: כן, אבל אני חייבת לומר שלקחתי את ההערה של היושב ראש ואני באמת בדילמה אמיתית כי הוא הציג כאן דבר שעכשיו אנחנו נמצאים כבר בשלב הזה.

אורלי לוי אבקסיס: אני פשוט נתקעתי במחאה של נהגי המוניות שהקיפו אותנו ולא יכולתי להגיע.

אורלי לוי אבקסיס: הם עכשיו סגרו את כל הכבישים ואת כל הרמזורים.

אורלי לוי אבקסיס: מי שיוצא, לא יכול להיכנס והפוך.

אורלי לוי אבקסיס: ההערה של היושב ראש, באמת יש בה משהו והיא דילמה מוסרית בעיני, האם אנחנו עכשיו כדי לתקן את העיוות של אותו מספר אנשים שלא הצלחנו למצוא להם פתרון גם לא בחוק הקודם ובגלל שאנחנו רוצים להגן עליהם, האם עכשיו אנחנו נעצור את ההטבות לכלל האוכלוסייה.

אורלי לוי אבקסיס: אני מודה שזו דילמה קשה.

אורלי לוי אבקסיס: אני לא אעצור את זה אבל אני אפנה לשר האוצר בבקשה ממנו למצוא ביחד עם הפקידים שלו את הנתיב כדי שאף אחת ואף אחד לא ייפגעו כי כשרוצים לתת הטבה, צריך לדאוג שההטבה הזאת תגיע לכולם.

אורלי לוי אבקסיס: תודה.

אלי אלאלוף: תודה.

אלי אלאלוף: אם כן, אין הסתייגות לפי דבריך.

אלי אלאלוף: אנחנו מצביעים על הצעת החוק כפי שמוצע.

<יעל סלנט: סעיפים 140 ו-142 להצעת חוק ההתייעלות.

אלי אלאלוף: מי בעד?

אלי אלאלוף: מי נגד?

אלי אלאלוף: בעד – פה אחד

אלי אלאלוף: הסעיפים אושרו פה אחד.

אלי אלאלוף: אני שמח שהצבענו פה אחד.

אלי אלאלוף: אורלי, תודה.

אורלי לוי אבקסיס: כן.

אורלי לוי אבקסיס: מצטערת.

אלי אלאלוף: החוק עבר ואני מודה לכולם.

אלי אלאלוף: אני חוזר לאותה שאלה, לגבי כניסת החוק לפעולה.

<לבנה עזרא: אנחנו ערוכים לינואר 2017.

אלי אלאלוף: יופי.

אלי אלאלוף: אני מודה לכם.

אלי אלאלוף: תודה רבה.

אלי אלאלוף: הישיבה נעולה.